b'\n_START_ARTICLE_\nAljaksandar Kazulin\n_START_PARAGRAPH_\nAljaksandar Uladzislavavit\xc5\xa1 Kazulin (valkoven. \xd0\x90\xd0\xbb\xd1\x8f\xd0\xba\xd1\x81\xd0\xb0\xd0\xbd\xd0\xb4\xd0\xb0\xd1\x80 \xd0\xa3\xd0\xbb\xd0\xb0\xd0\xb4\xd0\xb7\xd1\x96\xd1\x81\xd0\xbb\xd0\xb0\xd0\xb2\xd0\xb0\xd0\xb2\xd1\x96\xd1\x87 \xd0\x9a\xd0\xb0\xd0\xb7\xd1\x83\xd0\xbb\xd1\x96\xd0\xbd, 25. marraskuuta 1955, Minsk) on valkoven\xc3\xa4l\xc3\xa4inen poliitikko ja oli ehdolla Valko-Ven\xc3\xa4j\xc3\xa4n presidentinvaaleissa 2006._NEWLINE_Kazulin suoritti asevelvollisuutensa Neuvostoliiton laivastossa merijalkav\xc3\xa4ess\xc3\xa4, valmistui 1980 Valko-Ven\xc3\xa4j\xc3\xa4n valtionyliopistosta matematiikasta, toimi yliopistossa vuoteen 1988 luennoitsijana ja dekaanina. H\xc3\xa4nell\xc3\xa4 on tohtorintutkinto my\xc3\xb6s kasvatustieteiss\xc3\xa4, ja h\xc3\xa4n toimi Komsomolissa ohjaajana. Vuodet 1988\xe2\x80\x931996 Valko-Ven\xc3\xa4j\xc3\xa4n opetusministeri\xc3\xb6ss\xc3\xa4, jossa h\xc3\xa4n nousi varaministeriksi._NEWLINE_Vuonna 1996 h\xc3\xa4net nimitettiin Valko-Ven\xc3\xa4j\xc3\xa4n valtionyliopiston rehtoriksi. Vuonna 2000 h\xc3\xa4net valittiin uudelleen rehtorien vaalissa t\xc3\xa4h\xc3\xa4n teht\xc3\xa4v\xc3\xa4\xc3\xa4n. Kazulin toi yliopiston mukaan kaupallisiin hankkeisiin ja perusti sille radioaseman._NEWLINE_Luka\xc5\xa1enko erotti Kazulinin marraskuussa 2003 yliopiston kanssa yhteisty\xc3\xb6t\xc3\xa4 tekev\xc3\xa4\xc3\xa4n yritykseen liittyv\xc3\xa4n skandaalin vuoksi. Vuoden 2005 alussa Kazulin perusti poliittisen liikkeen Kansan tahto (Narodnaja volja), joka julkaisi saman nimist\xc3\xa4 lehte\xc3\xa4. Maaliskuussa 2005 Kazulin liittyi toiseen Valko-Ven\xc3\xa4j\xc3\xa4n sosiaalidemokraattisista puolueista ja nimitettiin yhdistymiskokouksessa Yhdistyneen sosiaalidemokraattisen puolueen johtoon._NEWLINE_Kazulin on naimisissa ja h\xc3\xa4nell\xc3\xa4 on kaksi lasta. H\xc3\xa4n ei puhu valkoven\xc3\xa4j\xc3\xa4\xc3\xa4 mutta on ilmoittanut aikovansa opiskella._NEWLINE_Kazulin pid\xc3\xa4tettiin 1. maaliskuuta vuoden 2006 presidentinvaalien aikana ja tuli poliisin pahoinpitelem\xc3\xa4ksi. 25. maaliskuuta opposition mielenosoituksessa Kazulin pid\xc3\xa4tettiin j\xc3\xa4lleen. H\xc3\xa4net tuomittiin 13. hein\xc3\xa4kuuta viiden ja puolen vuoden vankeuteen huliganismista ja ep\xc3\xa4j\xc3\xa4rjestyksen tuottamisesta. Amnesty Internationalin mukaan syytteet liittyiv\xc3\xa4t tilanteisiin, joissa poliisi yritti v\xc3\xa4kivaltaisesti est\xc3\xa4\xc3\xa4 Kazylini\xc3\xa4 rekister\xc3\xb6itym\xc3\xa4st\xc3\xa4 mukaan poliittiseen kokoukseen. H\xc3\xa4n oli vankilassa 53-p\xc3\xa4iv\xc3\xa4isess\xc3\xa4 n\xc3\xa4lk\xc3\xa4lakossa, jonka aikana menetti painostaan 40 kg. Kazulin sai helmikuussa 2008 kolme p\xc3\xa4iv\xc3\xa4\xc3\xa4 vapaata vankilasta vaimonsa kuoltua sy\xc3\xb6p\xc3\xa4\xc3\xa4n. Er\xc3\xa4iden j\xc3\xa4rjest\xc3\xb6jen mukaan h\xc3\xa4n oli maan ainoa poliittinen vanki._NEWLINE_16. elokuuta 2008 Kazulin vapautettiin yll\xc3\xa4tt\xc3\xa4en. Sit\xc3\xa4 ennen Euroopan unioni oli kertonut pit\xc3\xa4v\xc3\xa4ns\xc3\xa4 t\xc3\xa4m\xc3\xa4n ja er\xc3\xa4iden muiden oppositiopoliitikoiden vapauttamista vaatimuksena sille, ett\xc3\xa4 Brysselin ja Minskin v\xc3\xa4lille voitaisiin palauttaa diplomaattiset suhteet.'